20 Batho ba motlha wa ga Noa ba ne ba tshoganyediwa ke nako, mme le ba tsamaiso eno ya dilo e tla ba tshoganyetsa. Moaposetoloi Petere o re tlhomamisetsa jaana: “Letsatsi la ga Jehofa le tla tla jaaka legodu, le mo go lone magodimo a tla fetang ka modumo o o sumang, mme dilo tse di a bopang e re ka di tla bo di le mogote thata di tla nyerologa, mme lefatshe le ditiro tse di mo go lone di tla senolwa.” Magodimo a tshwantshetso—dipuso tse di boikepo—le lefatshe la tshwantshetso—batho ba ba tlhoboganeng le Modimo—ga di kitla di falola mogote o o tukang wa bogale jwa Modimo. Petere o khutsa jaana fa a bontsha kafa re ka itshupang re iketleeleditse letsatsi leo ka teng: “E re ka dilo tseno tsotlhe di tshwanetse tsa nyerologa jalo, ana lo tshwanetse go nna batho ba mofuta ofe mo ditirong tse di boitshepo tsa boitshwaro le ditiro tsa boineelo jwa bomodimo, lo letetse e bile lo ntse lo akantse thata ka go nna gone ga letsatsi la ga Jehofa!”—2 Petere 3:10-12.